# aiśvarya kādambinī

śrī-baladeva-vidyābhūṣaṇānāṁ

(1)

## prathamā vṛṣṭiḥ

kṛṣṇābhidhāyai kanakāmbarāyai

śyāmābja-tanvai sarasīruhāyai |

nitya-śriyai nitya-guṇa-vrajāyai

namo’stu tasyai para-devatāyai ||1||

sanātanaṁ rūpam ihopadarśayann

ānanda-sindhuṁ paritaḥ pravardhayan |

antas-tamaḥ-stoma-haraḥ sa rājatāṁ

caitanya-rūpo vidhur adbhutodayaḥ ||2||

bahu-bhūma-saudha-sadṛśo vijñāna-ghano bahiḥ-stoma-stomāt |

parama-vyomābhikhyo vibhāti viṣṇor mahādbhuto lokaḥ ||3||

āste kṛṣṇo yatra nārāyaṇātmā

vyūhair juṣṭo vāsudevādi saṁjñaiḥ |

kurvan krīḍāṁ pārṣada-grāma-siddhāṁ

dīvyad-bhūti-nārasiṁhādi-rūpī ||4||

nityaṁ lakṣmīr yam upāste sva-nāthaṁ

nānā-rūpā bahu-rūpaṁ pareśam |

cit-saukhyātmā sva-samābhiḥ sakhībhiḥ

sarveśānā bahu-sambhāra-pūrṇā ||5||

dīvyati tad-upari lokaḥ kuśa-sthalī madhupurī vrajābhikhyaḥ |

yasmin vilasati kṛṣṇo janaiḥ svakīyaiḥ sa devakī-sūnuḥ ||6||

dvāravatyāṁ madhu-puryāṁ ca kṛṣṇaṁ

śanair yādyaiḥ ruddha-vādyaiś ca pūjyam |

nānā-sampan-nibhrtāyāṁ pareśaṁ

rukmiṇy-ādyāḥ sambhajante śriyas tam ||7||

śrī-gokule harir asau vraja-nātha-sūnuḥ

śrī-carcite bahu-sakho’sti sa-bhṛtya-vargaḥ |

śrī-rādhikā-priya-sakhībhir adhīśvarīyaṁ

saṁsevate sva-sadṛśībhir ananya-vṛttiḥ ||8||

evaṁ rūpo harir udbhāti nityaṁ

yad gopālopaniṣat taṁ tathāha |

prādurbhāvaṁ sa kadācit prapañce’py

añcet svāmī sakalāṁśair viśiṣṭaḥ ||9||

madhuraiśvarya-caritra-rūpavattvān

madhurād veṇur avāc ca nanda-sūnuḥ |

priyatamatā-pūrṇatamāj jana-vrajāc ca

sphuṭam uktaḥ kavibhir vibhur varīyān ||10||

ity aiśvarya-kādambinyāṁ bhagavat-tripāda-vibhūti-varṇanaṁ nāma

prathamā vṛṣṭiḥ

||1||

--o)0(o--

(2)

## dvitīyā vṛṣṭiḥ

saṅkarṣaṇo harir atha pralayāvasāne

jīvān udīkṣya karuṇaḥ kṣubhitān samantān |

praikṣiṣṭa sva-prakṛti-maṇḍa-ghaṭās tatas tu

prādur babhūvur uru-bhoga-cayān dadhānaḥ ||1||

teṣāṁ sva-garbheṣu haris tadābhūt

pradyumna-saṁjño janako viriñceḥ |

bhavanti yasmād bahavo’vatārā

mīnādayo’nanta-guṇā vibhumnaḥ ||2||

antaryāmī vyaṣṭi-jīva-vrajānāṁ

jātas teṣu kṣīradhi-stho’niruddhaḥ |

sārdhaḥ devaiḥ krīḍati prājya-tejās

teṣāṁ śatrūn nāśayan yaḥ samantāt ||3||

yadā yadā rākṣasa-sainya-jālair

dharma-kṣatiḥ syāt praśamāya tasyāḥ |

tadā tadā śrī-mahilaḥ sarāmaḥ

sa vāsudevaś ca bhavet kadācit ||4||

prahlādaṁ yaḥ khidyamānaṁ sva-mṛtyuṁ

vīkṣya stambhād āvīrāsīn nṛsiṁhaḥ |

ugro’dārīt tad-ripuṁ sānukampaḥ

śrī-govindo nanda-sūnuḥ sajīyāt ||5||

svayaṁ hariḥ sa kadācit sadhāmā

sa-pārṣado yadi gacchen nṛlokam |

bhuvo bharaḥ sa tadeyāt praṇāśaṁ

bhaved bahuḥ svajanānāṁ pramodaḥ ||6||

āvirbhavet prathamaṁ dhāma-viṣṇoḥ

pitrādayaḥ kramatas tatra mukhyaḥ |

paścād asau ramayā tat samābhiḥ

sārdhaṁ prabhuḥ paramardhiḥ priyābhiḥ ||7||

vidyās tatra svayam eva prabhātāś

cāturyāpy akhilāḥ pārṣadeṣu |

sva-svāpekṣyā hari-bhaktiḥ pratītā

vimrājeran nikhilāḥ sampadaś ca ||8||

ity aiśvarya-kādambinyāṁ

eka-pāda-vibhūti-bhagavat-puruṣādy-āvirbhāva-krama-varṇanaṁ nāma

dvitīyā vṛṣṭiḥ

||2||

--o)0(o--

(3)

## tṛtīyā vṛṣṭiḥ

vṛṣṇir vaśe devamīḍhaḥ sa yo’bhūt

bhārye tasya kṣatriyārye prasiddhe |

śūrābhikhyaḥ kṣatriyāyāṁ kumāraḥ

parjanyākhyaḥ sambabhūvārya-kāyām ||1||

śūrād āsīd vasudevo mahātmā

patnī yasya praguṇā devakī sā |

parjanyāt tu vraja-bhūpāt sanando

patnī yasyottama-kāntir yaśodā ||2||

yasmin jāte trideveśair akāri

prīty-utphullair vara-vāditra-ghoṣaḥ |

sthānaṁ viṣṇor vasudevaṁ sa śaurir

mānyo dātā dvija-sevī babhūva ||3||

vaiyāsakir yāṁ kila sarva-devatāṁ

jagāda vidvān api deva-rūpiṇīm |

sā devakī viśvadharaṁ maheśvaraṁ

dadhāra kukṣau kim u citram uccakaiḥ ||4||

nandaḥ śrī-kānta-bhakto vraja-dharaṇī-patiḥ śāstravid dharma-niṣṭhaḥ

sāmantaiḥ snigdha-cittair api saciva-varaiḥ śāsanasthair variṣṭhaḥ |

prākārī vara-saudho’parimita-dhavalaś citra-vāditra-nādair

juṣṭo yānair athādyair bahu-vidha-vibhavaḥ sarva-mānyaḥ sa āsīt ||5||

viṣṇur viśvaṁ coṣatuḥ kukṣi-koṇe

yasyāḥ stanyenāpa tṛptiṁ sa bhūmā |

lakṣmīḥ pādau sādarātmā vavande

sā kalyāṇī kena varṇyo yaśodā ||6||

badnhavo vrajapater bahuvidyāḥ

sāgnayo hari-guru-dvija-bhaktāḥ |

sampado’ti vipulāḥ kila yeṣāṁ

dhenavo bahu-hayāś ca virejuḥ ||7||

āsīt sakhā vṛṣabhānur mahīpo

nandasya yo guṇa-vṛndair varīyān |

kanyā yataḥ praguṇā rādhikā sā

vedaḥ śriyām adhipāṁ yām avocat ||8||

prītiṁ yasmin suṣṭhu tauryatrikajñāḥ

prāpuḥ sūtā māgadhā vandinaś ca |

sarvābhijñā-darśita-sva-sva-vidyā

yasmāt kāmān lebhire te’bhimṛgyān ||9||

dānāmbhasāṁ yasya nadībhir uccair

nīvṛn-nadī-mātṛkāṁ dadhāra |

kalpa-drumāḥ kāma-dughāś ca śaśvat

kāmān samastān vavṛṣur manojñān ||10||

govardhano yasya saratnaḥ śailaḥ

sunirjharaḥ kandara-mandirāḍhyaḥ |

puṣpaiḥ phalaiḥ sad-yavasaiś ca ramyo

yathārtha-nāmā vitatāna sevām ||11||

ity aiśvarya-kādambinyāṁ

vasudevo nandayo vṛṣṇi-vaṁśodbhavety-ādi-varṇanaṁ

tṛtīyā vṛṣṭiḥ

||3||

--o)0(o--

(4)

## caturthī vṛṣṭiḥ

bṛhad-vane yasya bṛhat-kapāṭaṁ

puraṁ bṛhat-saudha-varaṁ babhāse |

ajanmano janma harasya yasmin

babhūva janma praguṇasya viṣṇoḥ ||1||

bhānu-bhūpa-bhavanaṁ yad-antike

kānti-kandala-supuṣkalaṁ babhau |

preyasī vraja-vidhor maheśvarī

sambabhūva kila yatra rādhikā ||2||

nandīśvarādrer maṇi-citra-sāno

rūpetyakāyāṁ bahu-nirjharasya |

puṣpaiḥ phalaiś cātimanoharasya

puraṁ vrajeśasya mahat tadāsīt ||3||

yasmin vicitrair maṇibhiḥ praṇītā

bhānti sma harmyāṭṭaka-niṣkuṭādayaḥ |

samāna-sūtrair vihitā vipaṇyaḥ

kūpāḥ sarasyaś ca tathā-vidhās tāḥ ||4||

yad aharan mano-ratna-gopurair

urubhir aṣṭabhiś cāru-gopuraiḥ |

rurucire bhṛśaṁ yeṣu rakṣiṇaḥ

kanaka-bhūṣaṇā bhūpa-pakṣiṇaḥ ||5||

yan-madhyamaṁ vraja-pateḥ kila sapta-bhūmaṁ

saudha-rāja-vimalaṁ vilasat-patākam |

vaidūrya-vidrumam asāra-maṇi-praṇīta-

stambhāli-jāla-valabhī-kula-sat-valīkam ||6||

nirasta-māyāpi vicitra-māyā

vāso ramāyā nikhilārcitasya |

sabhāḥ sabhānanda-nṛpasya yasmin

samājitā śilpi-varair adīpi ||7||

indra-garva-hara-parva-bhūṣitair

yasya rāja-puruṣair adhiṣṭhitāḥ |

toraṇāś ca kanakādi-nirmitāḥ

projjihāna-maṇi-toraṇāvabhūḥ ||8||

nalikāvali-vartmabhir jalaughaiḥ

kaṭaka-sthāt sarasaḥ samutpatadbhiḥ |

sadaneṣu saniṣkuṭeṣu yasmin

jala-yantrāṇy udagur vicitrabhāni ||9||

vaidūrya-vajrādi-vinirmitāni

sphurat-patākāny aniśotsavāni |

sadmāni padma-mahilasya viṣṇor

babhuḥ prabhūta-dyutimantir yasmin ||10||

sthiracayo bṛhad-valayocchritaḥ

kapi-śiraś cayai rati-mañjualaḥ |

giri-sarāmbubhṛtparikhāñcito

yad amito’lasad-varaṇo varaḥ ||11||

bandhana-kraśima-kardama-śabdāḥ

keśa-madhya-mṛganābhiṣu yasmin |

cāmarādiṣu ca daṇḍa-ninādaḥ

sormi-tārata-sarita-sarit-sarasīṣu ||12||

tīkṣṇatā-kaṭhinate yuvatīnāṁ

varṇita-kila-kaṭākṣa-kuceṣu |

chidritā-kuṭilate kramatas te

mauktikeṣu ca kaceṣu yatra ||13||

puraṁ bṛhatsānugirer upānte

hareḥ priyaṁ tādṛśam udbabhāse |

sarasvatī-juṣṭham adhi pravīraṁ

yad adhyatiṣṭhad vṛṣabhānu-bhūpaḥ ||14||

ity aiśvarya-kādambinyāṁ

śrī-nanda-nṛpa-rājadhānī-varṇanaṁ nāma

caturthī vṛṣṭiḥ

||4||

--o)0(o--

(5)

## pañcamī vṛṣṭiḥ

prādurbhūto nandam evaṁ sa kṛṣṇaḥ

śrīmān śaurīṁ cāviveśāmbujākṣaḥ |

tābhyāṁ nyastaṁ vaidha-dīkṣānvitābhyāṁ

tat-patnyau samprāpya taṁ dadhratus te ||1||

sakhyos tayor deva-garbhatva-yogād

vidyun-nibhā kāya-kāntir babhāse |

saṅgha-satāṁ modayantī samantād

vṛndaṁ dviṣāṁ tāpayantī samāsīt ||2||

prādurbhāvaṁ bhajanmāne mukunde

vāditrāṇi svayam eva praṇeduḥ |

samphullābhūd vanarājī-samantāt

sārdhaṁ cittair dvija-bhakta-vrajānām ||3||

namasya-bhāsi pādmabhe’sitāṣṭamī-niśārdhake

vrajeśvarī sa-durgakaṁ hariṁ sukhād ajījanat |

asūta devakī ca taṁ tadaiva kevalaṁ mudā

babhūva moda-sañcayaḥ satāṁ viśuddha-cetasām ||4||

dṛṣṭvā putraṁ vasudevaḥ pareśaṁ

hṛṣṭaḥ prādād ayutaṅgāḥ hṛdaiva |

kaṁsād bhīto vraja-rājasya gehaṁ ninye

bhrātus tvaritaṁ taṁ pravīram ||5||

hitvā tasminn ātma-putraṁ yaśodā

kanyāṁ nītvā so’bhyadāt kaṁsarāje |

aikyaṁ bimbīr arbhayor vā tadābhūd

ekānaṁśācintya-śaktir yato’sau ||6||

sūtaṁvadan parijana-vaktrato hariṁ

pariplutaḥ parihita-veśa-bhūṣaṇaḥ |

acīkaran nija-tanayasya jātakaṁ

dvijottamaiḥ śruta-vidhinā vrajādhipaḥ ||7||

putrotsave sampradadau sanando

harṣārdito bhūpatir atyudāraḥ |

svalaṅkṛtā vatsa-yutāś ca dhenūḥ

śraddhānvito dve niyute dvijebhyaḥ ||8||

sapta-prāsād brāhmaṇebhyas tilādrīn

raukmaiś cailai ratna-vṛndaiś ca juṣṭān |

jātaḥ sarveis tatra citro vraje’sau

gāvaḥ sarvā maṇḍitāṅgā babhūvuḥ ||9||

somāṅgalyaṁ bhūsurās tatra peṭhuḥ

sūtās tadvan māgadhā vandinaś ca |

vāditrāṇi sphotam āśu praṇedur

gītiṁ nṛtyaṁ cāticitraṁ didīpe ||10||

sutam amita-guṇaṁ niśamya gopā

vraja-nṛpater muditāḥ suramya-veśāḥ |

dhṛta-maṇimaya-bhūṣaṇāḥ suyatnāḥ

sadanam atha bali-pāṇayaḥ samīyuḥ ||11||

vraja-pura-vanitā vicitra-veśā

vara-maṇi-kuṇḍala-nūpuroruhārāḥ |

tam upāyayur upāyanāgra-hastā

nṛpa-nilayaṁ harim īkṣituṁ praharṣāt ||12||

ghṛta-dadhi-rajanī-rasāt kiranto

vraja-nilayā jaya-ghoṣa-bhūṣitāsyāḥ |

vidhi-śiva-sanakādayaś ca tasmin

parinanṛtur nṛpa-catvare’timattāḥ ||13||

vraja-patir atha bhūṣaṇair anarghyair

vasana-cayair vara-saurabhaiś ca bandhūn |

parijana-sahitān api prapūrṇān

mudita-manāḥ sakalān api samārcīt ||14||

tanaya-janma-mahe nṛpatir babhau

racita-kośa-kapāṭa-vimocanaḥ |

pratijagur nija-vāñchita-pūraṇaṁ

pramada-sampluti-yācaka-sañcayaḥ ||15||

parimitam iva yad babhūva saukhyaṁ

vraja-nagare vraja-bhūpa-tat-prajānām |

tad-aparimitatām avāpa sadyo

yad avadhi tat paramo jagāma kṛṣṇaḥ ||16||

śrī-rāma śrī-dāma-mukhyā babhur ye

pūrva-paścād ujjvalādyāś ca ḍimbhāḥ |

jyotiṣmadbhir bhrājamāno vrajas tai

ratna-vyūhai ratna-sānur yathābhūt ||17||

nandādīnāṁ tiṣṭhatāṁ goṣṭha-bhūmyāṁ

govindādyair ātmajair lakṣmavadbhiḥ |

nānā-sampat-sevitānāṁ sameṣāṁ

gehe gehe saukhya-puñjojajṛmbhe ||18||

yāṁ nanda-sūnur manute pumarthaḥ

pumartha-bhūto’pi paraḥ pareśaḥ |

rādhādi-rūpādi-guṇair agādhā

babhūva sā dhāmani kīrtidāyāḥ ||19||

janmotsavenaiva jagat sutṛptaṁ

yasyāḥ sureśair api saṁstutena |

pādābja-lakṣmāṇi nirīkṣya nāryo

rameva kanyeyam iti pratīyuḥ ||20||

yāṁ varṇayantaḥ kavayo’pi bibhyuś

candrāravindādi ninindur uccaiḥ |

dhānyena yasyā natibhiś ca śaśvat

pramodam uccair hṛdayeṣu bhejuḥ ||21||

kaṭākṣa-pātād abhajanta yasyā

vibhūtayaḥ sarva-vidyāḥ prakāśam |

guṇa-vrajān vaktum adhīśvaro’pi

śaśāka no nanda-sutaḥ samastān ||22||

sakhyas tu tasyāḥ sama-rūpa-śīla-

guṇāḥ sva-sevāti-paṭutva-bhājaḥ |

prādur babhūvur vraja-rāja-dhānyāṁ

tadaiva gopa-pravarālayeṣu ||23||

ity aiśvarya-kādambinyāṁ

sa-parikara-bhagavaj-janmotsava-varṇanaṁ nāma

pañcamī vṛṣṭiḥ

||5||

--o)0(o--

(6)

## ṣaṣṭhī vṛṣṭiḥ

ambhoja-cakra-dara-jambu-yavārdha-candra-

mīnāṅkuśa-dhvaja-pavi-pramukhān vrajeśau |

aṅkān sutasya karayoḥ padayoś ca vīkṣya

so’yaṁ mahān iti parāṁ mudam āpatus tau ||1||

dhṛtvā kūtaṁ kāla-kūtaṁ ca pāpā

yāsau dhātrī pūtanā hantum āgāt |

tasyai tuṣṭo veśa mātrāt saḍimbhaḥ

pādād dhātrī-sthānakaṁ śuddhi-pūrvam ||2||

kapaṭāvṛtaṁ śakaṭāsuraṁ harir añjasā tam akhaṇḍam |

marutaṁ ca taṁ balinaṁ vibhur vana-vāsināṁ sukhadaḥ śiśuḥ ||3||

yadā yadā mātur aṅke niviṣṭaḥ

sacāpalaṁ divya-ḍimbho vyatānīt |

tadā tadā mātṛ-vargā nyamāṅkṣur

vrajaukasaś cākhila-saukhya-sindhau ||4||

gargācāryād ātma-nāmāni bheje

gūḍhaṁ bhāvaṁ vyañjayan pūtanāriḥ |

tene’nvarthaṁ corikā-narma-devo

gopālibhir varṇyamānaṁ mukundaḥ ||5||

yadā śiśur dhūli-kelau rato’bhūt

mahā-manā sa tadā kāmukebhyaḥ |

dadau mahān dhūli-muṣṭi-cchalena

prabhur varān amṛtān tān munibhyaḥ ||6||

janakam upāgataḥ sadasi nanda-nṛpaṁ capalo

dhṛta-vara-bhūṣaṇo madhura-bhāṣaṇo moda-karaḥ |

alika-lasan-masī-kalita-candra-kalaḥ kutukī

harir akhilān vyadhād aticiraṁ viramat-karaṇān ||7||

kiṅkiṇī-valaya-nūpura-dhārī

niṣka-kuṇḍala-varāṅgada-hārī |

pīta-cīna-vasanaḥ sa-ḍimbhaḥ

śiñjitair api manāṁsi jahāra ||8||

ratha-śibikāñcito hari-rabhasād uṭajeṣu yadā

paricarituṁ munīn sva-niratān jananī-sahitaḥ |

dhṛta-dadhi-modakādi-balikaḥ sa-balaś ca vibhuḥ

pramudam agus tadā subahu te vibudhāś ca parām ||9||

bala-kṛṣṇayoḥ sa jagdhau mudā damīyāṁ samādaduḥ phelām |

velāṁ pratītya devāś citraṁ śakuntāḥ sureśvarāḥ nityam ||10||

muṣṇan gavyaṁ gopikānāṁ sa-mitraḥ

yuṣṇan kīśān muktavatyaś ca kṛṣṇāḥ |

nopālabdho’py uktayāpi sadhātryā

prītiṁ nītā sābhyanandotsutena ||11||

mṛtsāprāśī jñāpitaḥ svāgrajena

krodhān mātrā bhartsitaḥ pūtanāriḥ |

bhītaḥ svāsye viśvam etat pradarśya

krodhaṁ tasyāḥ śraṁsayann abhyanandīt ||12||

vilokyāparādhaṁ jananyā nibaddho

vibhutvaṁ svakīyaṁ mudā darśayat tām |

vibhajyārjunau tau ca muktau cakāra

svayaṁ baddha-mūrtir batāsau mukundaḥ ||13||

vṛndāṭavīm adhivasan harir ambujākṣaḥ

sañcārayan sakhi-kulaiḥ saha tarṇakaughān |

vatsāsuraṁ bakam aghaṁ ca jaghāna sadyaḥ

śuddhaṁ vyadhāt kamalajaṁ ca sa jagdhi-mugdhaḥ ||14||

kāliyaṁ bata vimardya sanāgaḥ

sūrajām racitavān pariśuddhām |

nirvivāra khalu gokula-bhājāṁ

bhāvam adbhutam udāram udīkṣya ||15||

dīvyan dvandvī-bhāvato’han pralambaṁ

devārātiṁ dhenuka-dveṣiṇā yaḥ |

muñjāṭavyāṁ dāva-vahniṁ nipīya

vyaktīcakre sādhu-sauhārdam īśaḥ ||16||

gopa-kumārī-vasana-nikāyaṁ

skandhe nidadhau sa khalu vimātham |

vīkṣita-sakala-kalevara-śobhaḥ

sūcita-śuddha-janā mitra-lobhaḥ ||17||

stotrayatsu na ca yasya kaṭākṣaḥ

sanateṣv api bhaved vibudheṣu |

saṁstuvan vraja-bhuvas taru-saṅghān

sasvaje’timuditaḥ sa bhujābhyām ||18||

bhuktvānnāni brāhmaṇīnāṁ mukundaḥ

prādāt tābhyaḥ svāṅghri-lābhaṁ varaṁ saḥ |

saṁskārādyān helayan nātma-bhakteḥ

śraddhām eva khyāpayāmāsa hetum ||19||

kaiśore vayasiharir dharaṁ sā dadhre

garviṣṭaṁ tridaśa-patiṁ jigāya śakram |

uddrāvaṁ vraja-vanitā-manāṁsi yasmāt

samprāpur madana-kulān ivāgni-puñjāt ||20||

gāndharvī vidhir abhavad vrajāṅganānāṁ

dāmpatyai vraja-vidhunā sakhākhilānām |

gīr-vāṇyaḥ kusuma-kiro jagur vicitraṁ

nṛtyantyo dhvanita-mṛdaṅgikāḥ praharṣāt ||21||

vidhiṁ stāvakaṁ bhāvakaṁ candra-cūḍaṁ

tato nirjarān kiṅkarān indra-mukhyān |

harer nanda-sūno ramayanta gopās

tṛṇebhyo’surān kaṁsa-pakṣāśritāṁs te ||22||

śrī-kāntaṁ praṇataika-bandhum atasī-puṣpa-prabhaṁ cid-ghanaṁ

candrāsyaṁ kamalekṣaṇaṁ malayajāliptaṁ lasad-bhūṣaṇam |

citroṣṇīṣam udāra-gaura-vasanaṁ kṛṣṇaṁ surendrārcitaṁ

vīkṣya svānuga-mud yayuḥ paramikāṁ prītiṁ vrajasthā bhṛśam ||23||

atha vrajapatir udīkṣya sad-guṇair varaṁ

hariṁ vinayinam ātmajaṁ mudā |

śubha-kṣaṇe śubha-vidhinā vrajāvane

rajīgamat kila yuva-rājatām asau ||24||

balabhadraṁ ca cakāra maumikaṁ

vraja-bhūmair hari-mantriṇaṁ ca tam |

sadanaṁ tasya sucāru nirmame

sukha-sindhau nikhilān nimamajjayat ||25||

ādideśa nija-śilpi-kumāraṁ

buddhi-sāgaram apāra-balaṁ saḥ |

saudham adbhutatamaṁ racaya tvaṁ

yena rajyati haris tava mitram ||26||

puru-kānti-valīka-jāla-ramyaṁ

vara-vedī-gṛha-sandhi-lāñchitaṁ saḥ |

valitāśrayam ambu-yantra-rāji

vraja-candrasya cakāra sadma-sadyaḥ ||27||

maṇi-baddha-taṭaiḥ sphuṭat sarojaiḥ

śuśubhe yad vimalāmbubhiḥ sarobhiḥ |

ali-guñjita-mañjubhiś caturbhiḥ

sphuṭa-prakaraiḥ suniṣkuṭaiś ca ||28||

sa ca racayāñcakāra girisānuṣu bhūri-vidhān

maṇi-nilayāṁs tathaiva sura-śilpi-mano-haraṇān |

sapadi sarvais tutoṣa rasikaḥ khalu tatra mudā

saha manasā dadau sa-maṇi-bhūṣaṇa-cela-sañcayān ||29||

smita-vīkṣaṇa-viddha-cetasā

vara-saundarya-sudhā-sudhāmanī |

svajanaiḥ saha rādhikācyutaiḥ

sphuratas teṣu sadaiva medurau ||30||

vraja-nṛpatir jagāma sa yadā saha dāra-kumāra-pārṣador

atha śibikā-hayaiḥ surucirair vṛṣabhānu-puraṁ nimantritaḥ |

sumaṇidharaḥ sa-turya-ninado vara-cāmara-sevitod-

yutim atulāṁ vilokya diviṣan nikaro’pi tadā visismiye ||31||

adhigamya bhānu-nṛpatir vrajeśvaraṁ

bhavanaṁ nināya racitārcana-kramaḥ |

paribhojyataṁ bahu-vidhān rasān prabhuḥ

saha-pārṣadaḥ pramudito babhūva saḥ ||32||

sakhi-vṛndair nikhilaḥ samujjihāna

madhurā secanakaṁ vilokya kṛṣṇam |

janatā tatra sukhāmbudhau nyamajjat

puru-bhāvās tu viśeṣatas taruṇyaḥ ||33||

pibator api susmitā mṛtāni

rati-tṛṣṇa-kulayor adhisnuyunoḥ |

samudaidasitāmbuja cchadābhā

taḍid-abhra-prabhayoḥ kaṭākṣa-vṛṣṭiḥ ||34||

atho bhānu-bhūpo varair maṇḍanādyaiḥ

samarcya vrajādhāra-varaṁ sānugaṁ saḥ |

anuvrajya taṁ sānugas tad-visṛṣṭaḥ

svakaṁ kṛcchrato mañju bheje nikuñjam ||35||

tadā sāravindā jananyā sa-vṛndā

samārādhi sā rādhikā bhūṣaṇādyaiḥ |

hareḥ prema-pātrī yadā rāja-putrī

vraja-kṣema-dhātrī prayātu sahaicchat ||36||

śivikāś ca rathāś ca rukma-celaiḥ

pihitā jālibhir abhrakācakaiś ca |

tad upāyayur ujjvalair lalāmair

bahu-bhāso nṛpa-catvaraṁ tadānīm ||37||

balair uddhatānām kiśorī-vṛtānāṁ

lasad-yauvanānāṁ raṇad-bhūṣaṇānām |

tadā gujjarīṇāṁ tatir vāgminīnāṁ

mudāyāna saṁvāhanārthādhyatiṣṭhat ||38||

samārūḍhayānā balad-bhūrigānāḥ

śanair vījyamānā varaiś cāmarādyaiḥ |

priyā nanda-sūnoḥ pareśasya-vadhvas

tato niryayuḥ subhruvo rādhikādyāḥ ||39||

babhau kāmbavo bhairikaṁ sauṣirāpi

dhvanir maṅgalo rāja-putryāḥ prayāṇe |

lasat-svarṇa-vetrāsi cāpeṣu hastā

dadhāvuḥ puraḥ pārśvato’pi pravīrāḥ ||40||

vavau manda-mandaṁ tadā gandhavāho

dadhārātapatraṁ mahad-vārido’pi |

vitenur varaṁ nṛtya-gītaṁ ca devyo

mṛdaṅgādi-nādaṁ nutiṁ cāticitram ||41||

phaṇi-phakkikām iva vīkṣya

tāṁ sa-kuṇḍala-nāma-purīm |

dyu-latām ivākhiladāṁ nutāṁ

pramadā hareḥ pramudaṁ daduḥ ||42||

avatīryatāmaṇiyānataḥ

paritoṣya sārthika-sañcayān |

praṇipatya gokula-bhūmipāṁ

jagṛhus tato vara-vīṭikāḥ ||43||

atha śiñjitāmṛta-vandita-

priya-mānasāḥ sva-gṛhān gatāḥ |

kṛta-majjanāḥ kamalekṣaṇāḥ

priya-karma tat pratipedire ||44||

sampālayan naicikīnāṁ kadambaṁ

tampākimaṁ bhāvameṇī dṛśāṁ saḥ |

kampākulaḥ sandadhe dīpta-kīrtir

lampāka-hṛt sundaro nanda-sūnuḥ ||45||

tātam ambu-patitāpanītaṁ

vandito viracītārcana īśaḥ |

ānināya bhavanaṁ puru-tejā

modayan vraja-bhuvaṁ babhāṣe ||46||

vṛndāraṇya-candikā-vṛnda-ramyaṁ

paśyan vaṁśī vadāyāmāsa kṛṣṇaḥ |

āyātābhis tatra gopāṅganābhir

dīvyantībhir maṇḍito’sau babhūva ||47||

mādhavyas tā mañju-taurya-trikādyair

mañju-rūpyaiś ca kṛṣṇām |

premnānarcuḥ sārthikā saucakāśe

anantānandākhyāyinī vāk tadaiva ||48||

vīṇā-veṇu-mṛdaṅga-nūpura-lasat-kāñcyādi-nādair abhūt

tātāthai tatathaiś ca tāla-militair nṛtyaiś ca gītaiś ca yat |

citraiḥ pāṇi-vidhūnanais tanu-maṇi-dyotanaiś ca rāsāṅgane

tad vaktuṁ pramavate kathaṁ sukham aho vāg-devatāpi svayam ||49||

kuṇḍalitvam anayat sudarśanaṁ

kuṇḍalitvam apahāyan vibhuḥ |

śaṅkhacūḍam api taṁ svam antakaṁ

prāpayann udaharat svam antakam ||50||

vraja-vanitā vanānta-nirataṁ harim ambuda-sodaraṁ yadā

viraha-dhutāḥ purāṇa-puruṣaṁ jagur ambuja-locanāś ciram |

bhuvana-talaṁ tadedam akhilaṁ sarid-uṣṇa-sukhāmbu-saṅkulā

duradhigamā samādhi-nilayair api haṁsa-kulaiḥ sabhādade ||51||

vraja-vipine vicitra-vihago hari-veṇu-ravo yadā babhau

vidhi-śiva-śakra-tumburu-mukhā vibudho’pi dadhur vicitratām |

prakṛti-viparyayaṁ tu sarito girayaś ca yayur mithas tadā

vraja-mahilās tu bhejur akhilāś calatā sarasīṣu majjanam ||52||

jāto’riṣṭaḥ kaṣṭakāsāra-vāsī

yasmāt keśī mṛtyu-veśī babhūva |

vyomaḥ prāpa vyomatām eva sadyaḥ

so’yaṁ kṛṣṇo deva-vṛndair vavande ||53||

harir atha mathurāṁ gataḥ sa kaṁsaṁ

praṇihatavān vṛjinaṁ jahāra pitroḥ |

yadu-nṛpam akṛtāhukiṁ pareśaḥ

sapadi kuśasthalikām adhiṣṭhito’bhūt ||54||

kuru-pati-tanayān nihatya duṣṭān

vyadhita patiṁ nikhilasya dharma-putram |

kṣata-khala-nicayo viveśa goṣṭhaṁ

saphalam idaṁ kṛtavān asau tu mābhyām ||55||

ity aiśvarya-kādambinyāṁ

bhagavad-bālyādi-krama-līlā-varṇanaṁ nāma

ṣaṣṭhī vṛṣṭiḥ

||6||

--o)0(o--

(7)

## saptamī vṛṣṭiḥ

śīghragaiḥ prati nivedite harau

dundubhiḥ kila jagarja susvanam |

maṅgala-dhvanir abhūd gṛhe gṛhe

kānanāni dadhire madhu-srutim ||1||

udite vidhau pramude dadhe |

vraja-bhūr asau jaladhir yathā ||2||

samupāgate bata mādhave |

aṭavīva sāgamad eta tām ||3||

pariṣasvajire hariṁ mudā

nija-bhāva-nikhilā vrajaukasāḥ |

sravad-asra-parīta-vakṣaso

vara-nīpa-stavaka-prabhojjvalāḥ ||4||

tatrāgatās te munayo vanasthā

draṣṭuṁ hariṁ saṁyamino vanasthāḥ |

sampūjitās tena dhṛtātma-bhāvās

taṁ tuṣṭhuvuḥ saṁsphurad ātma-bhāvāḥ ||5||

sarveśvaras tvaṁ para-muktidas tvaṁ

svātma-pradas tvaṁ svajanānurāgī |

tvam eva vijñāna-sukhātma-mūrtiḥ

śrī-vatsa-lakṣmī-nilayas tvam eva ||6||

vibhrājitaḥ kaustubha-kānti-vṛndair

jagaj-jani-sthema-layaika-hetuḥ |

acintya-śaktiḥ puruṣādi-rūpo

vidhyādayo deva tavaiva bhṛtyāḥ ||7||

govinda nandātmaja-kaṁsa-vaṁśa-

nisūdanaḥ śrīdharaḥ naḥ puṇīhi |

śrī-gokulādhīśa jayatvam uccair

iha svakaiḥ sārdham udāra-kīrtiḥ ||8||

tava bhaktir acyuta karoti parāṁ

mudira-dyute mudam udāra-maṇe |

prati dehi tāṁ nava-vidhāṁ tad imāṁ

vṛṇumo vayaṁ varam atona na param ||9||

śivikā ratha-vāji-rājitar

vipineṣu svajanair athāvṛtaḥ |

viharan rasabhojanair atho

mumude’sau parayāśriyārcitaḥ ||10||

sakhibhiḥ saha dhenu-sañcayān

sva-samānair guṇa-rūpa-sampadā |

girirāja-vaneṣu pālayan

vividhāḥ keli-kalās tatāna saḥ ||11||

vanitāḥ sa nitānta-sundarīr

niśi vṛndā-vipine viśan darīḥ |

sukha-sīma-vilāsa-lālasaḥ

prabhur ānanda-mayo’py arīramat ||12||

etā viṣṇor nanda-putrasya nityā

līlā-nityānanda-mūrteḥ pradiṣṭāḥ |

śraddhāvadbhiḥ kīrtyamānāḥ samantāt

saṁsārāgni-prauḍham unmūlayati ||13||

vidyā-bhūṣaṇa-praṇītaṁ hari-caritaṁ

cit-sukhātmakaṁ hy etat |

parigītaṁ śuka-muninā sadasi

sevyaṁ svarūpam iva ||14||

aiśvaryāparikīrtanād vraja-vidhoḥ kṛṣṇasya ye sādhavas

tāpāgni-pratilīḍha-hṛt-sarasijā mlāyanti śuṣyat-tviṣaḥ |

teṣāṁ tāpa-vimardanāya viśadā śrī-sārvabhauma-prabhoḥ

kāruṇyād uditeyam āśu bhavatād aiśvarya-kādambinī ||15||

aiśvarye pūrveyam pūrva-parvā

kādambinī nanda-sutāvalambā |

syād bhū-viyat-sindhu-śaśāṅka-śāke

satāṁ priyā tac-caraṇāśritānām ||16||

ity aiśvarya-kādambinyāṁ

śrī-gokulāgamanādy-uttara-līlā-varṇanaṁ nāma

saptamī vṛṣṭiḥ

||7||

--o)0(o--